Первый раз спомянуто в жерелах року 1600 под назвов Also Nyireznycze (Нижна Нересниця). Року 1930 в селѣ были 2253 обывателе, з того Русины —1871, Евреи — 356, Чехы и Словакы – 6, Мадяре — 6, Нѣмцѣ — 1, иншы — 6, чужоземцѣ — 7. Грекокатоликы были 936, православны —935. Грекокатолицка деревяна церковь Вознесенья (1798) мала вежу вышкы 16 м, але згорѣла року 1928. Року 1931 выставлена камяна грекокатолицка церковь Введенья Пречистой Богородицѣ. Православна деревяна церковь Благовѣщенья Пречистой Богородицѣ (1925) была розобрана в року 1993. Намѣсто ней выставленый мурованый Свято-Покровскый храм (поз. фото).